### Beslutningstema

Der træffes beslutning om godkendelse af budgetopfølgning pr. 31. august 2024 og bevillingsmæssige ændringer.

### Sagsfremstilling

I følge kommunens Økonomiske Procedurer skal fagudvalgene behandle forventninger til årsregnskabet ved to årlige budgetopfølgninger. Budgetopfølgningen pr. 31.8. skal sikre budgetoverholdelse samt gennemførelse af eventuelle korrigerende tiltag.

Budgetopfølgningen indeholder generelle bemærkninger og konklusioner fra de specifikke budgetopfølgninger pr. 31. august 2024 til fagudvalgene.

![](data:image/png;base64...)

Samlet konklusion i forhold til korrigeret budget

Samlet forventes et mindreforbrug på 135,3 mio. kr. i forhold til det korrigerede budget som sammensættes af udsving på såvel driftsudgifter (mindreforbrug 25,4 mio. kr.), renter (mindreforbrug 1,0 mio. kr.) som anlægsudgifter (mindreforbrug 108,9 mio. kr.).

De samlede driftsudgifter udviser en forbrugsprocent på 64,47 % efter årets første 8 måneder og dermed lidt under det forventede forbrug efter 8 måneder på 66,67 %.

Ved budgetopfølgningen er der en forventning om et mindreforbrug i forhold til det korrigerede budget på 25,8 mio. kr., som sammensættes af et forventet mindreforbrug på serviceudgifter på 16,4 mio. kr., et forventet mindreforbrug på indkomstoverførsler på 6,5 mio. kr. og et forventet mindreforbrug uden for servicerammen på 2,5 mio. kr.

På serviceudgifter er de væsentligste mindreforbrug på centrale puljer (3,0 mio. kr.), voksen/social (3,7 mio. kr.), pleje og omsorg (8,1 mio. kr.) fritid og idræt (3,0 mio. kr.), arbejdsmarkedsområdet (2,9 mio. kr.) og uddannelse (4,0 mio. kr.)

Modsatrettet forventes et merforbrug på teknik og ejendomme (3,5 mio. kr.) og forebyggelse og anbringelse (8,0 mio. kr.).

Samlet forventes et mindreforbrug på serviceudgifterne på 16,4 mio. kr.

På indkomstoverførsler forventes et samlet mindreforbrug på 6,5 mio. kr., som primært kan henføres til et forventet mindreforbrug på 6,9 mio. kr. på førtidspension, tabt arbejdsfortjeneste og modsatrettet et merforbrug på 2,4 mio. kr. på borgerservice, indkomstoverførsler.

Der er modtaget midtvejsregulering af indkomstoverførslerne på 10,9 mio. kr. og det er medtaget som bevillingsmæssige ændringer ved budgetopfølgningen.

I forhold til udgifter uden for servicerammen er forventningen et mindreforbrug på 2,5 mio. kr.

På anlægssiden ligger forbrugsprocenten ultimo august på 14,97 %, hvilket svarer til et forbrug på 28,8 mio. kr. Det korrigerede budget er 192,9 mio. kr.

På anlæg forventes et samlet mindreforbrug på 108,9 mio. kr., som hovedsageligt kan henføres til periodeforskydninger under Økonomiudvalget (24,3 mio. kr.), Teknik- og Miljøudvalget (33,4 mio. kr.), Socialudvalget (4,0 mio. kr.), sundhedsudvalget (4,8 mio. kr.), Kultur- og Fritidsudvalget (3,9 mio. kr.), Børn og skoleudvalget (9,7 mio. kr.) og Klima-, Vækst- og Udviklingsudvalget (28,8 mio. kr.). Ved årets udgang vil uforbrugte midler på igangværende anlægsprojekter blive søgt overført til 2025.

Samlet konklusion i forhold til servicerammen (oprindeligt budget)

Økonomiaftalen mellem regeringen og KL indeholder fortsat muligheder for sanktioner såfremt landets kommuner under ét ikke holder sig inden for den aftalte serviceramme, der måles i forhold til det oprindelige budget.

Ved budgetopfølgningen udgør de afholdte serviceudgifter 1.332,3 mio. kr. hvilket svarer til 65,91 % af det oprindelige budget og 65,54 % af det korrigerede budget og dermed under de forventede 66,67 %.

Ved budgetopfølgningen forventes der serviceudgifter på 2.021,7 mio. kr., hvilket er på niveau med det oprindelige budget hvilket understøtter en forventning om overholdelse af rammen.

Det er forvaltningens samlede vurdering, at Tønder Kommune vil overholde servicedriftsrammen med et marginalt udsving i forhold til det oprindelige budget.

Bevillingsmæssige ændringer

Samlet søges der ved budgetopfølgningen om tillægsbevilling på 19,467 mio. kr., som tilgår kassebeholdningen.

### Indstilling Direktionen indstiller,

|  |  |
| --- | --- |
| at | budgetopfølgning pr. 31. august 2024 for Tønder Kommune godkendes, |
| at | der godkendes bevillingsmæssige ændringer i forbindelse med budgetopfølgningen på 19,467 mio. kr., som tilgår kassebeholdningen, og |
| at | indstillingen videresendes til Kommunalbestyrelsen. |

Beslutning fra Økonomiudvalget, 10. oktober 2024, pkt. 4:

Indstillingen anbefales.

Einar Østergaard deltog ikke i mødet.

### Beslutning

Indstillingen godkendt.